‏

**לכל בני משפחת יתק''א**

**שלום וברכה.**

**מכתב זה הינו הרחבת דברים ביחס לנושא השימוש בפלאפון. למרות שהדברים ידועים לכל ההורים והתלמידים אשר עולים לכיתות י' ומעלה, ונכתב בקיצור בדף ההנחיות הכלליות, אבקש מאוד מכל ההורים והתלמידים לקרוא שוב את הדברים בעיון, ולפעול בדיוק בהתאם להנחיות המעשיות, ומתוך התכווננות לרוח הדברים.**

למכשיר הפלאפון חשיבות מרובה, הואיל ובכוחו לחזק את הקשר עם ההורים היקרים, בני משפחה וחברים.

אך יחד עם זאת לכולם ברור שיש במכשיר זה גם פוטנציאל הרסני מאוד ,לגוף לנפש ולנשמה.

כדי להצליח במשימות הרבות והמאתגרות שלפנינו, עלינו ליצור יחד סביבה בריאה שבתוכה נוכל להתפתח.

עולם הטכנולוגיה המתקדם מעמיד אותנו בפני דילמות חינוכיות קשות. מצד אחד יש ברכה רבה בשפע ובזרימה המהירה של המידע מכל רחבי העולם, מצד שני כולנו יודעים שבמכשירים המעבירים את המידע: טלוויזיה, אינטרנט וטלפון סלולרי, יש גישה ומעבר לתכנים לא רצויים. מכשיר הפלאפון עולה בסכנותיו על כל שאר המכשירים, בהיותו מאחד בתוכו את כל האפשרויות, ובהיותו המלווה הצמוד של האדם לכל מקום, ובכל שעה...

על תגובת משה רבנו לחטא העגל דרש רבי ינאי: **"כך אמר משה לפני הקב"ה, רבש"ע בשביל כסף וזהב שהשפעת להם עד שאמרו די, הוא שגרם שעשו את העגל. אמר ר' חייא בר אבא אמר ר' יוחנן : משל לאדם שהיה לו בן הרחיצו וסכו והאכילו והשקהו ותלה לו כיס (ארנק) על צווארו והושיבו על פתח של פרוצות, ומה יעשה הבן ולא יחטא."**

מעודי תהיתי מי זה האבא הזה שמסוגל לעשות כך לבנו - להושיבו בפתח הפיתוי הגדול ביותר ונותן לו את כל האמצעים לכך ?!

לאחרונה גיליתי את התשובה לכך: זה אותו אבא שקנה לבן שלו פלאפון עם אינטרנט וכל שרותי התוכן, ועוד משלם לו על כך.

שלא נטעה רבותי, האבא הזה הוא מתקדם ביותר, וטוען להגנתו אני לא הכנסתי אותו לתוך אותו בית, אני רק שמתי אותו בפתח. נתתי לו את כל הכלים לבחור בחירה חופשית, הוא בוודאי יצליח להתמודד. הרי אנחנו בדור ובהשקפת עולם שהכל פתוח, יש בחירה חופשית וצריך לתת לילד להתמודד.

אבל חז"ל אמרו בפירוש: "**ומה יעשה הבן ולא יחטא ?"**

**אנחנו מעמידים את ילדינו בפני הפיתויים הקשים ביותר ואח"כ תמהים מדוע הם מתרחקים מאתנו ?**

בנוסף לכך, כל העוסקים בחינוך מתמודדים עם בעיה קשה נוספת של הפלאפונים והיא: הסחת הדעת מהלימודים, עקב העיסוק המתמיד עם הפלאפונים בשעות הלימודים, בשיחות שרובן הבל וריק ללא תוכן או צורך מהותי.

כמו כן ריבוי השימוש בפלאפון מנתק את האדם מהחיבור הטבעי והזורם אל חבריו, אל עבר התבודדות ושקיעה בתוך עצמו...

**לאור זאת הנני מבהיר את הכללים שנקבעו בישיבה לפני מספר שנים בענין הפלאפון:**

1. אין להביא לישיבה מכשיר פלאפון מדור-3 ומעלה, או מכשיר פלאפון או מכשיר אחר (כדוגמת MP4) שמובנת בו אפשרות לצפיה בסרטים, וכן כל מכשיר אחר המאפשר צפיה בסרטים.

אציין שהחברות מציעות למכירה גם דגמים חדישים של דור - 2 ומי שאינו מוצא מוזמן לפנות אל אבישי אדלר- עוזר ראש הישיבה 052-5665569.

למי שיש כבר מכשיר האסור בישיבה נדרש שלא להביאו בשום אופן לישיבה.

1. איסור מוחלט על חיבור לאינטרנט בכל מכשיר שהוא. הורים שיש לבנם אינטרנט במכשיר מתבקשים לנתק את האינטרנט ממנו. נכון, יש כאן הפסד כספי, אבל אנחנו משלמים הון עתק על חינוך טהור לילדינו, האם דווקא כאן נחסוך ?
2. איסור על הבאת מכשירי פלאפון למקום הלימוד- כלומר: בית מדרש, בנין הכתות – במהלך כל יום הלימודים. על התלמידים לשמור את הפלאפון בחדר, ולהשתמש בו לאחר שעות הלימוד. הגבלת ניהול השיחות לאחר שעות הלימוד, ינקה את הראש ויפנה אותו ללימודים ולא לעיסוק המתמיד בפלאפון. ב"ה לכל תלמיד ישנה ארונית ברזל אישית לשמירת הפלאפון, ארנק ושאר חפצי ערך קטנים.
3. הורים המעוניינים ליצור קשר דחוף עם ילדיהם בתוך זמן הלימודים, וכן תלמידים שיצטרכו לטלפן באופן דחוף יוכלו לעשות זאת דרך המשרד.

אין ספק שהדבר מצריך התמודדות עקבית וקשה, אבל זוהי חובתנו החינוכית הבסיסית, מתוך דאגה עמוקה לנפשותיהם הטהורות של תלמידינו היקרים, ומתוך הענות לקריאתם של הורים רבים, שמבקשים שקריאה זו תצא ותעזור גם להם לעמוד על משמר הטהרה בישראל.

**אינטרנט בבית**

בהזדמנות זאת הנני מבקש ומתחנן מהורים אשר טרם מיגנו את האינטרנט בביתם לפנות בדחיפות לחברת אינטרנט רימון 1800-222234, כדי להזמין הגנה מפני נפילות מסוכנות של כל בני המשפחה.

**המלצה חשובה:** כדאי מאוד להמתין עם רכישת מכשיר פלאפון היות ובתקופה הקרובה אנו מצפים למכשיר חדשני אשר אותו מפתחים היום בחברת נוקיה במיוחד כדי לתת פתרון אידיאלי מבחינה טכנולוגית לתלמידי הישיבות.

בכבוד רב ובברכת חופשה נעימה ומועילה

הרב אבינועם הורוביץ

ראש הישיבה

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**נא למלא את הספח ולשלוח לישיבה**

במייל yatka.mazkirut@gmail.com או בפקס - 9962286 או בדואר.

לכבוד הנהלת הישיבה

הרינו מאשרים שקראנו היטב את הדברים במכתב זה המפרט את כללי החזקת הפלאפונים בישיבה, ומתחייבים לנהוג על פיו.

בברכה,

שם ההורים\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_חתימה\_\_\_\_\_\_\_\_\_\_\_\_\_\_\_\_\_\_\_\_

שם התלמיד\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_חתימה\_\_\_\_\_\_\_\_\_\_\_\_\_\_\_\_\_\_\_\_\_